CELEX: 62019TN0505
Language: sk
Date: 2019-07-12 00:00:00
Title: Vec T-505/19: Žaloba podaná 12. júla 2019 — DE/Parlament

9.9.2019   
            
            
               SK
            
            
               Úradný vestník Európskej únie
            
            
               C 305/63
            
         
      Žaloba podaná 12. júla 2019 — DE/Parlament
      (Vec T-505/19)
      (2019/C 305/73)
      Jazyk konania: angličtina
      
         Účastníci konania
      
      
         Žalobca: DE (v zastúpení: T. Oeyen, advokát)
      
         Žalovaný: Európsky parlament
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Európskeho parlamentu z 30. októbra 2018, ktorým sa žalobcovi odmietlo priznanie mimoriadnej dovolenky na účely starostlivosti o jeho novonarodené dvojčatá, ktoré porodila náhradná matka.
               
            
                  —
               
               
                  uložil Európskemu parlamentu povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza päť žalobných dôvodov.
      
                  1.
               
               
                  Prvý žalobný dôvod je založený na porušení práv na rovné a nediskriminačné zaobchádzanie:
                  
                              —
                           
                           
                              vzhľadom na to, že žalobcovi nebolo priznané právo na dovolenku pri narodení dieťaťa, ktoré je rovnocenné materskej dovolenke alebo dovolenke po osvojení, napadnuté rozhodnutie porušuje základné práva na rovné a nediskriminačné zaobchádzanie zakotvené v článku 21 ods. 1 Charty základných práv Európskej únie, v článku 14 Európskeho dohovoru o ochrane ľudských práv a základných slobôd (EDĽP) a v článku 1 písm. d) Služobného poriadku úradníkov Európskej únie. Keďže inštitút náhradnej matky využívajú prevažne homosexuáli, sú neprimerane znevýhodnení výkladom ustanovení o dovolenke pri narodení dieťaťa obsiahnutých v služobnom poriadku, ako ho podal Európsky parlament v napadnutom rozhodnutí.
                           
                        
            
                  2.
               
               
                  Druhý žalobný dôvod je založený na porušení práva na ochranu žalobcovho rodinného života:
                  
                              —
                           
                           
                              vzhľadom na to, že žalobcovi nebolo priznané právo na starostlivosť o jeho novonarodené deti, ktoré je rovnocenné materskej dovolenke alebo dovolenke po osvojení, porušuje napadnuté rozhodnutie článok 8 EDĽP, ktorý chráni žalobcovo právo na rodinný život, v spojení s článkom 14 EDĽP.
                           
                        
            
                  3.
               
               
                  Tretí žalobný dôvod je založený na tom, že napadnuté rozhodnutie sa prijalo v rozpore so zásadou riadnej správy:
                  
                              —
                           
                           
                              žalobca okrem iného tvrdí, že žalovaný i) nepriznal žalobcovi právo na vypočutie a ii) svoje rozhodnutie neodôvodnil zodpovedajúcim spôsobom.
                           
                        
            
                  4.
               
               
                  Štvrtý žalobný dôvod je založený na protiprávnosti ustanovení o mimoriadnej dovolenke obsiahnutých v služobnom poriadku, ako ich žalovaný vykladá v napadnutom rozhodnutí:
                  
                              —
                           
                           
                              z rovnakých dôvodov ako sú uvedené v prvom až treťom žalobnom dôvode žalobca tvrdí, že výklad článku 57 služobného poriadku v spojení s článkom 6 prílohy V služobného poriadku, ako ho podal žalovaný v napadnutom rozhodnutí, konkrétne v tom zmysle, že úradníci a ostatní zamestnanci Európskeho parlamentu, ktorí sa stanú rodičmi prostredníctvom inštitútu náhradného materstva, nemajú nárok na mimoriadnu dovolenku rovnocennú materskej dovolenke alebo dovolenke po osvojení, je protiprávny.
                           
                        
            
                  5.
               
               
                  Piaty žalobní dôvod je založený na nesprávnom právnom posúdení a nesprávnom uplatnení článku 6 prílohy 2 služobného poriadku a ustanovení rokovacieho poriadku Európskeho parlamentu týkajúcich sa dovolenky:
                  
                              —
                           
                           
                              pokiaľ Všeobecný súd rozhodne, že žalobca nemá nárok na dovolenku pri narodení dieťaťa rovnocennú materskej dovolenke alebo dovolenke po osvojení, žalobca tvrdí, že ako otec dvojčiat má nárok na 20-dňové voľno. Tento nárok existuje bez ohľadu na právny mechanizmus, akým žalobca nadobudol rodičovskú zodpovednosť.